Nr.înregistrare: 5193/26.05.2021

**APORTUL INSPECTORATULUI TERITORIAL DE MUNCĂ OLT**

**LA DEZVOLTAREA ECONOMICO – SOCIALĂ A JUDEŢULUI ÎN ANUL 2020**

În conformitate cu prevederile Legii nr.108/1999 republicată, Inspecţia Muncii prin inspectoratele teritoriale de muncă exercită controlul aplicării prevederilor legale în domeniile relaţiilor de muncă, securităţii şi sănătăţii în muncă şi supravegherii pieţei.

Pornind de la aceste atribuţii, Programul Propriu de Acţiuni al Inspectoratului Teritorial de Muncă Olt pe anul 2020 a fost structurat astfel încât să ne îndeplinim obiectivele prevăzute de lege, acordând totodată o atenţie deosebită domeniilor sensibile în care incidenţa muncii nedeclarate este mai mare, precum: construcţii civile şi industriale, comerţ, agricultură, confecţii textile, pază şi protecţie, prestări servicii, dar şi activităţilor în care frecvenţa accidentelor de muncă şi a bolilor profesionale este ridicată, precum: metalurgie, prelucrarea cauciucului, contrucţii civile şi industriale, pază şi protecţie, agricultură.

Activitatea de control a instituţiei noastre este structurată pe 2 compartimente, relaţii de muncă, respectiv securitate şi sănătate în muncă.

**În domeniul relaţiilor de muncă**, instituţia noastră a intensificat acţiunile de verificare, conştientizare şi control cu scopul diminuării muncii nedeclarate, în cursul anului 2018 fiind înfiinţat un compartiment specializat în acest sens.

Munca fără forme legale are efecte negative atât pe termen scurt, dar mai ales pe termen lung, atât pentru individ, cât şi pentru societate, existand o relaţie interdependentă între plata contribuţiilor de asigurări sociale şi accesul la drepturile de asigurări sociale. Neplata obligaţiilor legale, pe de o parte afectează bugetul de stat şi implicit sistemele de asigurări sociale, iar pe de altă parte afectează persoanele care prestează muncă nedeclarată întrucât nu pot beneficia de niciuna dintre formele de protecţie socială prevăzute de lege.

Consecinţele muncii fără forme legale se reflectă negativ şi pe piaţa muncii, prin distorsionarea mediului concurenţial. Astfel, angajatorii care utilizează muncă nedeclarată apelează la forţă de muncă mai ieftină întrucât au mai puţine obligaţii financiare, şi deci se află în concurenţă neloială cu acei angajatori care folosesc toate tipurile de resurse şi depun eforturi reale pentru plata tuturor obligaţiilor financiare ce le revin.

Activitatea de combatere a cazurilor de muncă nedeclarată s-a realizat prin controale şi verificări în toate domeniile de activitate, aceste acţiuni desfăşurându-se atât ziua cât şi noaptea, în zilele normale de repaus săptămanal, acţiuni desfăşurate individual de inspectorii de muncă sau împreună cu lucrători ai Inspectoratului de Jandarmi Judeţean Olt, Inspectoratului de Poliţie Judetean Olt și Biroul pentru Imigrări al Judeţului Olt.

În domeniul relațiilor de muncă, prin intermediul Serviciului Control Relaţii de Muncă şi a Compartimentului Muncă Nedeclarată, Inspectoratul Teritorial de Muncă Olt a efectuat în anul 2020, un număr de 1.155 controale la angajatorii care desfaşoară activitate pe raza judeţului.

Dintre angajatorii controlaţi :

- 149 nu au respectat prevederile legale referitoare la relaţiile de muncă, fiind aplicate un număr de 170 sancţiuni, din care 78 amenzi şi 92 avertismente, astfel  :

a) **73 sancţiuni conform Legii nr.53/2003 –** Codul Muncii (57 amenzi si 16 avertismente), din care:

-33 sancţiuni (amenzi) pentru munca nedeclarată fiind identificate un numar de 81 persoane care desfăşurau muncă nedecrarată, din care:

-23 sancţiuni pentru primirea la muncă a unui număr de 66 persoane fără încheierea unui contract individual de muncă;

-6 sancţiuni pentru primirea la muncă a 9 salariaţi în perioada în care aceştia aveau contractul individual de muncă suspendat;

-4 sancţiuni pentru primirea la muncă a 6 salariaţi în afara programului de lucru stabilit in cadrul contractului individual de muncă cu timp parţial.

-3 sanctiuni (amenzi) pentru negarantarea în plată a salariului minim brut pe ţară;

-5 sancţiuni pentru încălcarea prevederilor referitoare la munca în zilele de sărbătoare legală (o amendă şi 4 avertismente);

-7 sancţiuni pentru încălcarea prevederilor privind munca suplimentară (5 amenzi şi 2 avertismente);

-10 sancţiuni pentru încălcarea prevederilor privind repausul săptămânal (4 amenzi şi 6 avertismente);

-o sancţiune (amendă) pentru încălcarea prevederilor privind munca de noapte;

-11 sancţiuni pentru încălcarea de către angajator a obligaţiei de a evidenția orele lucrate de angajați (8 amenzi şi 3 avertismente);

-o sancţiune (amendă) pentru încălcarea prevederilor de a înmâna către salariat a unui exemplar din contractul individual de muncă;

-2 sancţiuni pentru încălcarea prevederilor referitoare la păstrarea la locul de muncă a unei copii a contractului individual de muncă pentru salariaţii care prestează activitate în acel loc (o amendă şi un avertisment).

b) **33 sancţiuni conform Legii nr.108/1999** privind inființarea și organizarea Inspecției Muncii (19 amenzi si 14 avertismente) ;

-1 sancţiune (amendă) pentru împiedicarea inspectorilor de muncă să exercite acţiunea de control;

-22 sancţiuni pentru neîndeplinirea sau îndeplinirea parţială de către entitatea controlată a măsurilor dispuse de inspectorii de muncă (9 amenzi şi 13 avertismente);

-10 sancţiuni pentru nepunerea la dispoziţia inspectorilor de muncă, în termenul stabilit de aceştia, a documentelor şi informaţiile solicitate (9 amenzi şi un avertisment).

c) **61 sancţiuni conform HG nr.905/2017** privind registrul general de evidență a salariaților (o amendă şi 60 avertismente) pentru netransmiterea in termenul legal a elementelor contractelor individuale de muncă;

d) **1 sancţiune conform Legii nr. 52/2011** privind exercitarea unor activități cu caracter ocazional desfășurate de zilieri (avertisment);

e) **1 sancţiune conform Legii nr. 156/2000** privind protecția cetățenilor români care lucrează în străinătate (amendă);

f) **1 sancţiune conform HG nr.384/2001** privind normele de aplicare ale Legii nr.156/2000 (avertisment).

**În domeniul relațiilor de muncă s-au aplicat în anul 2020 amenzi în valoare totală de 1.375.400 lei, din care 1.180.000 lei pentru muncă nedeclarată (aproximativ 86%).**

Întrucât primirea la muncă de persoane pentru care nu s-au încheiat formele legale de angajare reprezintă o deficienţă gravă, ce nu poate fi tolerată, din cele 1.155 controale efectuate în domeniul relaţiilor de muncă, 1.009 au avut ca tematică şi identificarea şi combaterea muncii nedeclarate.

De asemenea, în toate aceste situaţii de muncă nedeclarată, s-au trasat măsuri angajatorilor privind încheierea contractelor individuale de muncă, acest aspect având ca efect asigurarea persoanelor în sistemul asigurarilor sociale de stat, şi implicit creşterea veniturilor la bugetul statului. În urma acestor măsuri, pentru 45 dintre cele 81 persoane identificate, angajatorii au încheiat contracte individuale de muncă, iar în celelalte situaţii angajatorii nu işi recunosc fapta comisă sau persoanele în cauză nu s-au mai întors la lucru şi în consecinţă nu au transmis documentele necesare angajării. Totodată a fost informată şi Agenţia Judeţeană a Finanţelor Publice Olt în vederea efectuării de inspecţii fiscale cu scopul recuperării prejudiciului creat prin neplata contribuţiilor la bugetul de stat.

Mentionam că şi celelalte măsuri dispuse de inspectorii de muncă în domeniul relaţiilor de muncă, respectiv cele referitoare la acordarea drepturilor salariale, respectarea repausului zilnic şi săptămânal, evidenţierea şi plata orelor suplimentare, a muncii de noapte, acordarea concediilor de odihnă, eliberarea adeverinţelor ce atestă activitatea desfăşurată, au ca efect crearea unui mediu de muncă stabil, bazat pe respectarea legislaţiei muncii. Inspectorii de muncă din cadrul Servicului Control Relaţii de Muncă au dispus în cursul anului 2020 un număr de 1.346 măsuri de remediere a deficienţelor constatate, angajatorii având obligaţia să ne comunice modul de realizare.

**În domeniul securităţii şi sănătăţii în muncă**, în anul 2020 s-a pus foarte mult accentul pe partea de prevenţie, de informare şi conştientizare a angajatorilor şi lucrătorilor despre necesitatea respectării normelor de protecţie a muncii, s-au controlat şi monitorizat diverse activităţi cu scopul de a identifica şi reduce riscurile de accidentare şi îmbolnăvire profesională.

Rolul securităţii şi sănătăţii în muncă este primordial pentru consolidarea competitivităţii şi a productivităţii întreprinderilor, prin efectele pozitive pe care le produce: reducerea costurilor cu accidentele de muncă, reducerea incidentelor în muncă şi a bolilor profesionale, precum şi creşterea motivării în muncă.

Prin Programul Propriu de Acțiuni pe anul 2020 s-a stabilit desfășurarea a 17 campanii și acțiuni specifice de verificare și control în domeniul securității și sănătății în muncă, aceste activități având în general etape de informare, de control cu scopul identificării deficiențelor și dispunerii de măsuri pentru remedierea acestora și în ultima etapă verificarea realizării măsurilor dispuse și eventual a aplicării sancțiunilor contravenționale, aceste acțiuni având în principal rol de prevenție.

Compartimentul Control Securitate şi Sănătate în Muncă și Supraveghere Piață a efectuat în anul 2020 un număr de 1.329 controale specifice la agenţii economici care îşi desfăşoară activitatea în judeţul Olt, identificând 1.683 neconformităţi pentru care au dispus măsuri de remediere, s-au aplicat 1.594 sancţiuni, din care 59 amenzi cu o valoare totală de 190.500 lei.

De asemenea, pe parcursul anului 2020 în judeţul Olt s-au înregistrat un număr de 74 accidente de muncă, în care au fost implicați 76 lucrători, rezultând incapacitate temporară de muncă pentru 70 lucrători, invaliditate pentru 2 lucrători și decesul a 4 lucrători.

Pe de o parte accidentele de muncă şi bolile profesionale reprezintă o povară enormă pentru sistemele de protecţie socială publice şi private, iar pe de altă parte persoanele afectate îşi refac cu greu capacitatea de muncă, în anumite situaţii aceasta fiind pierdută parţial sau în totalitate.

La nivelul judetului Olt, în anul 2020, s-au făcut eforturi pentru asigurarea şi mediatizarea cadrului legislativ atât în structurile tripartite (instituţii publice, sindicate, patronate), cât şi prin acţiuni de verificare şi control specifice, cu scopul asigurării unui dialog social real între instituţia noastră şi părţile implicate în procesul de muncă.

În contextul pandemiei de COVID-19, Inspectoratul Teritorial de Muncă Olt a jucat un rol activ în transmiterea unui număr mare de informări angajatorilor cu scopul perfecţionării structurilor sale de specialitate şi de asemenea, a asigurat consultanţă şi consiliere profesională tuturor participanţilor la procesul muncii.

În perioada martie-decembrie 2020, instituția noastră a verificat măsurile luate de angajatori pentru prevenirea și combaterea efectelor pandemiei de COVID-19, fiind efectuate un numar de 922 controale atât prin personalul propriu cât și în colaborare cu celelalte instituții cu atribuții de control.

Un număr de 37 acțiuni de control s-au desfășurat pe timp de noapte și în zilele de sâmbătă și duminică, au fost constatate 767 deficiențe pentru care s-au dispus măsuri de remediere, au fost aplicate 32 amenzi în valoare de 33.000 lei

Acțiunile de control au presupus, în primul rând, conștientizarea angajatorilor asupra necesității de a evalua riscul de infectare a lucrătorilor cu noul coronavirus, apoi, de a impune și verifica respectarea cerințelor minime de securitate și sănătate în muncă, iar în domeniul relațiilor de muncă au presupus informări, verificări și controale privind modul de încheiere, executare și suspendare a contractelor individuale de muncă, de desfășurare a muncii la domiciliu, a telemuncii, decalarea programului de muncă pentru evitarea aglomerărilor în stații și mijoacele de transport în comun cu scopul reducerii riscului de infectare cu virusul SARS CoV 2.

În urma controalelor şi măsurilor dispuse de către inspectorii de muncă, angajatorii au conştientizat că respectand prevederile legale referitoare la relaţiile de muncă, la securitatea şi sănătatea în munca se crează un mediu de muncă sigur şi sănătos şi numai în acest fel îşi pot atinge obiectivele propuse, atât pe termen scurt cât şi pe termen lung.

De asemenea, la nivelul Inspectoratului Teritorial de Muncă Olt funcţionează Compartimentul Contracte Colective de Muncă şi Monitorizare Relaţii de Muncă, compartiment ce soluţionează diverse solicitări referitoare la relaţiile de muncă dintre angajatori şi angajaţi.

Acest compartiment a eliberat pe parcursul anului trecut 3.079 extrase cu informatii din baza de date Revisal, a efectuat 4.248 preluari de date şi eliberări parole pentru transmiterea datelor în Revisal, a înregistrat un număr de 79 contracte colective de muncă și 7 acte adiţionale la acestea și a eliberat 65 adeverințe de vechime pe baza documentelor existente în arhiva instituţiei.

S-a reuşit, printr-un program de relaţii cu publicul identic cu programul instituţiei, ca majoritatea solicitărilor de eliberare certificate, dovezi, adeverinţe, carnete de muncă, de preluări de date, acordarea de consultanţă etc., să se realizeze într-un termen relativ scurt, de cele mai multe ori chiar în ziua solicitării astfel încât să reducem timpii de aşteptare ai celor care au apelat la serviciile instituției noastre.

În anul, Compartimentului Comunicare şi Relaţii cu Publicul a înregistrat un număr de 422 sesizări şi reclamaţii, în special referitoare la neacordarea drepturilor salariale si a altor drepturi care decurg din munca prestată, nerespectarea duratei normale a timpului de muncă şi a timpului de odihnă, neevidenţierea şi implicit neplata orelor suplimentare, practicarea muncii fără forme legale, desfacerea abuzivă a contractelor individuale de muncă.

În toate situaţiile de mai sus s-au dispus controale privind verificarea celor sesizate, s-au dispus măsuri de remediere a deficienţelor constatate, iar unde situaţia a impus, s-au aplicat sancţiuni contravenţionale.

Faptul că petenţii apelează la instituţia noastră, atunci când se consideră nedreptăţiţi, denotă faptul că au încredere în capacitatea instituţiei de a le soluţiona cele sesizate, de cele mai multe ori aceste petiţii sunt îndreptăţite, iar inspectorii de muncă au trasat măsuri cu termene ferme de realizare.

Rolul mass mediei în promovarea acțiunilor instituției noastre este foarte important, întrucât prin intermediul presei scrise si audiovizuale informația ajunge ușor și rapid la cei interesați, în acest sens Compartimentul Comunicare şi Relaţii cu Publicul a transmis comunicate de presă, s-au acordat interviuri și informații, fapt ce a generat 448 apariţii în mass-media locală, din care 356 în presa scrisă şi 92 în mediul audiovizual.

Acțiunile Inspectoratului Teritorial de Muncă Olt, prin compartimentele de specialitate, au avut și au ca scop informarea, conștientizarea, verificarea, monitoirizarea și controlul angajatorilor și în aceeași măsură informarea și acordarea de consultanță de specialitate angajaților, astfel încât legislația muncii să fie cât mai bine cunoscută și respectată.

Constantin Cristian Ungureanu

Inspector Şef